input: NÕUKOGU OTSUS,
  15. detsember 2014,
  Euroopa Liidu ja Cabo Verde Vabariigi vahelise protokolli (millega määratakse kindlaks Euroopa Ühenduse ja Cabo Verde Vabariigi vahelise kalandussektori partnerluslepinguga ettenähtud kalapüügivõimalused ja rahaline toetus) Euroopa Liidu nimel allkirjastamise ja ajutise kohaldamise kohta
  (2014/948/EL)
  EUROOPA LIIDU NÕUKOGU,
  võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõikega 5,
  võttes arvesse Euroopa Komisjoni ettepanekut
  ning arvestades järgmist:
  (1)
  Nõukogu kiitis 19. detsembril 2006 vastu vastu võetud määrusega (EÜ) nr 2027/2006 (1) heaks Euroopa Ühenduse ja Cabo Verde Vabariigi vahelise kalandussektori partnerluslepingu (edaspidi „leping”) sõlmimise.
  (2)
  31. augustil 2014. aastal kaotas kehtivuse Euroopa Liidu ja Cabo Verde Vabariigi vahel sõlmitud protokoll, millega määratakse kindlaks kahe lepinguosalise vahelise partnerluslepinguga ettenähtud kalapüügivõimalused ja rahaline toetus (2).
  (3)
  Nõukogu andis komisjonile loa pidada Cabo Verde Vabariigiga läbirääkimisi uue protokolli (edaspidi „protokoll”) üle, millega nähakse ette liidu laevade kalapüügivõimalused Cabo Verde Vabariigi suveräänsete õiguste või kalandusalase jurisdiktsiooni all olevas kalapüügipiirkonnas.
  (4)
  Läbirääkimiste tulemusena parafeeriti protokoll 28. augustil 2014.
  (5)
  Selleks et liidu laevad saaksid kalapüügitegevust jätkata, tuleks protokolli kooskõlas selle artikliga 15 kohaldada ajutiselt alates selle allkirjastamise kuupäevast.
  (6)
  Protokoll tuleks allkirjastada ja seda tuleks kohaldada ajutiselt kuni selle sõlmimiseks vajalike menetluste lõpuleviimiseni,
  ON VASTU VÕTNUD KÄESOLEVA OTSUSE:
  Artikkel 1
  Euroopa Liidu ja Cabo Verde Vabariigi vahelise protokolli (millega määratakse kindlaks Euroopa Ühenduse ning Cabo Verde Vabariigi vahelise kalandussektori partnerluslepinguga ettenähtud kalapüügivõimalused ja rahaline toetus) allakirjutamiseks antakse luba, eeldusel et nimetatud protokoll sõlmitakse.
  Protokolli tekst on lisatud käesolevale otsusele.
  Artikkel 2
  Nõukogu eesistujal on õigus määrata isik(ud), kes on volitatud protokollile liidu nimel alla kirjutama.
  Artikkel 3
  Protokolli kohaldatakse kooskõlas selle artikliga 15 ajutiselt alates protokolli allkirjastamise kuupäevast kuni selle sõlmimiseks vajalike menetluste lõpuleviimiseni.
  Artikkel 4
  Käesolev otsus jõustub selle vastuvõtmise päeval.
  Brüssel, 15. detsember 2014